買太湖石
作者：姚合
朝代：唐

paragraphs: 我嘗遊太湖，愛石青嵯峨。
波瀾取不得，自後長咨嗟。
奇哉賣石翁，不傍豪貴家。
負石聽苦吟，雖貧亦來過。
貴我辨識精，取價復不多。
比之昔所見，珍怪頗更加。
背面淙注痕，孔隙若琢磨。
水稱至柔物，湖乃生壯波。
或云此天生，嵌空亦非他。
氣質偶不合，如地生江河。
置之書房前，曉霧常紛羅。
碧光入四鄰，牆壁難蔽遮。
客來謂我宅，忽若巖之阿。